Елин Пелин
Папай, Маринчо, плюскай, Черньо!

chitanka.info

Една жена имала двама сина: Маринчо — доведен — и Черньо — заварен.

Като им давала да ядат, тя викала на Маринчо:

— На̀, папай, Маринчо!

А на Черньо думала:

— На̀, плюскай, Черньо!

Папал Маринчо, плюскал Черньо, папал Маринчо, плюскал Черньо, докато Маринчо се разболял и го изпапала оная — черната земя, — пък Черньо плюскал и раснал, плюскал и раснал, докато пораснал голям юнак, да гледаш — да му се ненагледаш.

И мащехата останала на негови ръце да я гледа на старини.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.